شەفەق نیوز/ نێچیروان بارزانی سەرۆک هەرێم کوردستان،
ئمڕوو سێشەممە، راگەیان ئەوەسا سەرۆکایەتی گشت رەنج و تەقەلایلی ئەرا ئەنجامدان
یەکڕزی لەناونی حزب وهێزە سیاسیە کوردستانیەکان دەێد، لەدویای هەڵبژاردن پەرلەمانی
عراق ک تەگبیرە لە مانگ تەشرین یەکەم ئایندە ئەنجام بیریەێد.
سەرۆک بارزانی لە وتاریگ ئەرا رووژنامەنووسەیل و
پەیامنێر ئاژانس شەفەق نیوز لەناویان بوی، لە پشت کۆبەنوەیگ وەگەرد بزووتنەوەی
گۆران لە سلێمانی وت: ئمڕوو سەردان بزووتنەوەی گۆڕان لە سلێمانی کردیمن، ودویای
ئەوە ئەوەسا سەردان برایل لە یەکێتی نیشتمانی کەیمن، وهەمیش حزب سیوسیالست
دیموکراتی کوردستانی، وتیش: ئیمە وەرجەیە کۆبونەوەیگ وەگەرد حزبە سیاسیە
کوردستانیەکان لە سەرۆکایەتی هەریم کردیمن، ودویای ئەوە  بڕیار دایمن سەردان حزبەیل بکەیمن تا تەقەلایلیگ
راسی وەگەردیان بەکەیمن وەخاتر کەمەوکردن گرفتەیل ناوخۆیی لە هەرێم، و هەمیش
دەربارەی دەستوور هەرێم کوردستان وەگەردیان باس بکەێمن.
دەربارەی هەڵبژاردن پەرلەمانی لە عراق، سەرۆک هەرێم
کوردستان وت: سیستەمە هەڵبژاردنیەگە لەی مەوقە ری  وەدەسکردن هاوپەیمانەیی نیەێد.
وتیش: وەلی بیگومان دویای هەڵبژاردنەگە گرنگە یەکڕایی  و یەک هەڵوێستی بوود، و گشت حزبەیل چوارچیوەیگ
ئەرا هەماهەنگی لەناونی خوەیان پەیا بکەن، چوینکە زانریاگە ک ئیمە وەگەرد یەک
توێنیمن دەسکەفتەیلمان لە بەغداد وەربگریمن، و بی گومان ئەگەر چویچیایمن هەرێم
کوردستان یەکەمین زەرەدمەن بوود، و دووپات کرد ک سەرۆکایەتی هەرێم ئەوەسا گشت
تەقەلایلی ئەرا ئانجامدان یەکڕزی لەناونی حزبە کوردستانیەیل لە دویای هەڵبژاردنەگە
دەێد.
